
A 30-as évek spanyol filmművészete: hagyomány és újítás

A huszadik századi spanyol művészetnek sajátja az ellentétesség - az 1900-as évek elején a régi és az új világ értékeinek ütközése jól látható Florián Rey La aldea maldita (Az elátkozott vidék) című filmjében valamint Salvador Dalí és Luis Buñuel közös rövidfilmjében, Az andalúziai kutyá-ban. Mindkét mű 1929-ben készült, azonban mind szerkezetükben mind témáikban gyökeresen eltérnek egymástól. Rey felépítésében egy hagyományos idő- és térkezelésű lineáris cselekményszálú filmet alkotott, ami témáiban is a kor konzervatív ideáit képviseli, mint például a klasszikus értelemben vett család, a hagyományos férfi-női szerepek, a vallás és a keresztény erkölcsi becsület fontossága. Ezzel ellentétben, Dalí és Buñuel egy szerkezetében teljesen újító filmet rendezett, melynek nincs összefoglalható cselekménye és logikátlan idő- és térbeli „ugrások” jellemzik. Mindemellett olyan a kor filmművészetében szokatlan témákat tárgyal, mint a szexualitás, továbbá a La aldea malditá-ban bemutatott konzervatív értékek kritikáját fogalmazza meg. Érdekesség, hogy az ilyen szélsőségesen ellentétes ideák ütközése általánosságban jellemző a spanyol kultúrában, valamint, hogy a „régi és új világ” ellentéteinek találkozása tipikus a huszadik század nemzetközi művészetének szintjén is.



